In nomine sanctæ et individuæ Trinitatis. Notum sit omnibus tam præsentibus quam futuris, veritatem diligentibus animarumque salutem quærentibus, quod ego Willelmus Nivernensis consul, ad remissionem peccatorum meorum et patris mei et matris meæ et antecessorum meorum, laudante uxore mea Adelaya comitissa, dimitto ecclesiæ B. Mariæ genitricis domini nostri Jesu-Christi, et B. Stephani protomartyris, et Humbaldo episcopo Autissiodorensi, et canonicis ejusdem ecclesiæ, et successoribus eorumdem quandam pravam consuetudinem, quam antecessores mei solebant capere, scilicet de domo episcopali et de rebus episcopi, quas post mortem episcoporum quasi proprias possidebant, vastabant et diripiebant. Hanc autem demissionem tali et ejusmodi jure concessi, ne deinceps aliquis hæres meus inde postea quicquam capere præsumat, aut, si quicquam inde capere præsumpserit, totum honorem meum perdat. Facta hæc autem dimissio prius super altare S. Stephani, postmodum in eadem ecclesia publice dominica die, pridie calendas septembris.